
Hyrdebrev (Februar 1941) 


til våre menigheter 


fra 


Den norske kirkes biskoper 


Med takknemlighet kan vi peke på at kirken og alle kristne 
samfunn og organisasjoner stort sett har kunnet fortsette sitt 
åndelige arbeid til denne tid. Det har likevel etter hvert kom- 
met fram en stadig økende uro og engstelse ved det som går 
for seg i vårt folk. Kan kirken rolig se på at Guds ordninger 
blir satt til side og meget skjer som oppløser orden og rett? 

Kirken er et samfunn, hvis kall det er å forkynne evangeliet 
og å samle alle som tror, til et liv etter Guds vilje. Som ytre 
samfunn er kirken en menneskelig innretning, beheftet ikke 
bare med menneskelig ufullkommenhet, men også lidende 
under at vi syndige mennesker er dens redskaper. Helt fra 
apostlenes dager har kirkens herre like fullt kalt slike men- 
nesker til å være hans tjenere og har lovet dem den nåde og 
kraft hvormed han selv fremmer sin akt. Den kristne menig- 
het er et levende åndens fellesskap grunnlagt av Jesus Kristus, 
og har i ham sin frelser og herre. Kirken er derfor Guds verk 
og skal øve sin gjerning frimodig og fryktløst, fordi Guds ord 
og Guds vilje er overordnet over alt annet på denne jord. 

I denne sin gjerning står kirken midt i folkelivet med det 
fulle ansvar for her å forkynne ordet om frelse og forpliktel- 
sen på Guds lov. 

Den norske kirkes biskoper har derfor overfor den sam- 
vittighetenes uro og spørgende uklarhet som er trådt oss nær 
i den siste tid, sett det som sin plikt ut fra kristent syn å si 
klart fra til de styremakter som i dag rår for kirkens og 
statens liv. Etter nøye samråd med andre kristne menn, har 
biskopene den 15. januar 1941 vendt seg til sjefen for Kirke- 
og Undervisningsdepartementet med en saklig dokumentert 
fremstilling. 

Til SE 
sjefen for Kirke- og Undervisningsdepartementet, 
kst. statsråd R. Skancke. 


Etter kirkens bekjennelse står kirken i forhold til en retts- 
stat, idet staten ved sine organer forutsettes å opprettholde 
den rett og rettferdighet som er en gudvillet ordning. Norges 
grunnlov fastslår at «Den evangelisk-lutherske Religion for- 
bliver Statens offentlige Religion». Det er da nødvendig og 
vesentlig for kirken å være klar over om staten, som også har 
med de kirkelige anliggender å gjøre, aksepterer og føler seg | 
bundet av de retts- og moralforpliktelser som kirkens tros- I 
srunnlag, Bibelen og bekjennelsen, inneholder. Dette er nød- 
vendig ut fra kirkens hele vesen. 

Det har derfor vært av den største betydning at kirkens til- 
synsmenn under de forhold som har utviklet seg etter 9. april, 
har kunnet vise til at retten ble opprettholdt, både som folke- 
rett og som statlig ordensrett. I flere rundskriv har biskopene 
fremholdt dette — således Oslo biskop i et utførlig sirkulære 
«Det midlertidige og det evige» av juli 1940, og hver av bisko- 
pene i rundskriv i oktober—november. Senest er det uttalt 
i et rundskriv tiltrådt av alle biskoper, datert 15. november, 
hvor det heter at «våre lover står ved makt, og at det er tilsagt 
dem respekt fra alle myndigheter». 

Det er unødig å fremholde at dette for kirken ifølge dens 
bekjennelse er et grunnleggende forhold, som til enhver tid 
må bestemme kirkens holdning. 

Kirkens tilsynsmenn har også hatt full grunn til å gi den 


nevnte orientering til prester og menigheter i disse spørsmål, 
da den grunnleggende Fiihrerforordning av 24. april er i full 
overensstemmelse med folkeretten, og Reichskommissar i sin å 


tale den 1. juni ga tilsagn om den i Haagerlandkrigsordnin- 
gens $ 46 hjemlede religiøse frihet, og videre i sin forordning 
av 28. september fastslo at domstolenes uavhengighet skulle 
forbli urørt. 

I den siste tid er det imidlertid kommet opp en rekke alvor- 
lige tvil om holdbarheten av det som biskopene således har 
fremholdt for kirkens lemmer. Vi er stillet overfor det spørs- 

mäl om staten ved sine organer vil opprettholde orden, rett 
og rettferdighet slik som vår kirkes bekjennelse forutsetter. 

Det foreligger vesentlig tre forhold som uvilkårlig må settes 
i forbindelse med hverandre, — og som er blitt oppfattet der- 
hen at voldsopptreden ikke hindres, men snarere tillates, og 
at man samtidig har ment å se tegn til at selve rettsvesenet 
oppløses i sine grunnleggende faktorer. Konkret uttrykt er 
uroens årsak først hirdens programatiske voldsfremferd, der- 
nest den samlede Høyesteretts tilbaketreden, og sist, men ikke 


SH. ee 


y minst, inngrepet i prestenes sjelesørgeriske taushetsplikt. 
| Disse forhold foreligger dokumentarisk (se bilag), og skal 
| her bare kort resumeres. 


1. Hirdens overfall på Oslo Handelsgymnasium den 30. 
november 1940, hvor også lærere og direktør ble slått ned og 
sterkt mishandlet, var i seg selv alvorlig nok. Det allarme- 
rende ved begivenheten ble forsterket ved den programparole 
som samme morgen var gitt i partiets offisielle organ, og hvor 
det bl. a. het: «Vi slår igjen, så de skal miste både syn og 
hørsel .... Hirdmenn! Slutt rekkene! Den som slår oss én 
sang, ham slår vi tifold igjen, det skal være vår parole!» 

Hvis et samfunn godkjenner en slik parole og ikke sørger 
for at orden og rett er forenet, må det synes å ha brutt med 
vesentlige forutsetninger for et rettssamfunn. Spørsmålet blir 
så meget alvorligere som det i en rekke tilfeller ikke kunne 
tales om såkalt provokasjon. Således ved det brutale overfall 
på studentersamfunnets formann i Trondheim 29. november 
(innberettet til hr. statsråden av professorrådet ved N. T. H.), 
videre ved overfallet 11. desember på volontør Stabel, som i 
mørket ble bortført i bil, kledt naken og pisket av hirden (se 
bilag), og ved andre innen- og utenbys begivenheter. 

Alvoret økes derved at disse tilfeller ikke er blitt opptatt 
til rettslig behandling og de skyldige straffet. Tvert imot lot 
ordensmaktens øverste representant den 14. desember utgå 
dagsordre til politiet om ikke å gripe inn, men «aktivt støtte 
opp om hirden». Det opprørende i de enkelte voldshandlinger 
synes derved å bli et prinsippspørsmål for hele samfunnets 
indre sikkerhet. (Se den bilagte ordre fra Politideparte- 
mentet.) 

Ytterligere er det utsendt et rundskriv fra Innenriksdepar- 

tementet den 16. desember hvor det blir pälagt alle statens 
og kommunens tjenestemenn positivt og aktivt bl. a. å støtte 
hirden. Det motsatte vil bli ansett som «statsfiendtlig hand- 
ling» og vil bli gjenstand for «drastiske straffer». 

Såfremt disse ting planmessig videre skulle bli effek- 
tuert, vil kirkens tjenere savne grunnlag for å kunne veilede 
samvittighetene angående respekten og tryggheten overfor 
rettstilstanden i samfunnet. Derfor ber vi om å få legge de 
foran dokumenterte forhold fram for vårt kirkedeparte- 
ments sjef. 

2. Det annet forhold, som uvilkårlig er satt i forbindelse 
med det foregående, knytter seg til den utrygghet som oppstår 
også for kirkens medlemmer derved at den samlede Høyeste- 
rett har nedlagt sitt verv. 

Høyesterett slår fast (se bilag), at Justisdepartementets 
forordning av 14. november, hvorved departementets sjef får 
myndighet til å stryke og å oppnevne lagrettemenn, doms- 
menn og rettsvitner, betyr et inngrep i rettslivet som er i åpen- 
bar strid med anerkjente retts-prinsipper, noe som vil få de 
mest skjebnesvangre følger for rettslivet, idet domstolenes 
uavhengighet er av grunnleggende betydning for rettssikker- 
heten, og er fastsatt i grunnloven. Selve det faktum at samt- 
lige medlemmer av landets øverste rettsinstans har funnet seg 
nødsaget til å nedlegge sine verv, må også innen kirken skape 
en dyptgående utrygghetsfølelse med hensyn til det bærende 
grunnlag for samfunnets rettsliv. 

Når kirkens bekjennelse (Augustana $ 16, se bilag) uthever 
det legitime i statens virke og vesen og på dette grunnlag på- 
legger enhver kristen å være lojal mot staten, da vil hr. stats- 
råden være enig i at kirkens tilsynsmenn har rett og plikt til 
å si fra og å be om å bli orientert i så alvorlige forhold som 
de foran nevnte. 

Hr. statsråden vil videre forstå at alvoret i vår situasjon ikke 
blir mindre derved at vi ser hvordan vold avler vold og at det 
opparbeides en mentalitet av hat i folket. Ikke minst går 
dette ut over den oppvoksende ungdom. Oppdragelse til 
kristne karakterer er ved lov pålagt kirke og skole og er jo i 
seg selv en kirkens sentrale livsoppgave. Når det derfor i en 
henvendelse til alle skoleledere fra Kirke- og Undervisnings- 

departementet, datert 12. november, sendt ut sist i desember, 
heter at skolens ansvarshavende folk skal forplikte seg på ære 
og samvittighet til positivt og aktivt å gå inn for ethvert tiltak 
og vedtak som det nye styre gjør, da tilspisser det hele seg til 
en samvittighetskonflikt for det sentrale i vår livsgjerning. 
3. Dypt inngripende i prestens gjerning er den nylig offent- 
liggjorte forordning fra Politidepartementet (datert 13. de- 
sember 1940) hvoretter den tjenestlige taushetsplikt for 
prester kan oppheves av Politidepartementet. Vår taushets- 
n plikt er ikke bare fastsatt ved lov, men har alltid vært en 
grunnbetingelse for kirkens og prestens gjerning når en skulle 
øve sjelesorg og motta skriftemål fra mennesker i nød. 
> Det er en ufravikelig betingelse for denne kirkens gjerning 
at et menneske kan ha full og ubetinget tillit til at presten er 
ulóselig bundet av sin taushetsplikt — slik som denne har 
vært utformet både i norsk lovgivning og i kirkens ordninger 
| til alle tider og i alle kristne land. Å oppheve dette samvittig- 
hetenes Magna Charta er et inngrep i livsnerven for kirkens 
| gjerning, et inngrep som får en dypt alvorlig karakter derved 
at forordningens $ 5 fastsetter at Politidepartementet kan la 
vedkommende prest fengsle for derved å fremtvinge forkla- 
ring, uten at dette har vært forelagt domstolen. 


| Di 


Sammen med andre viktige forhold som vi ikke her bergrer, 
har alt det anfgrte tvunget oss til à rette denne forespgrsel til 
Kirkedepartementet om klarhet, idet vi er forvisset om å møte 
forståelse for alvoret i vår situasjon. 


— Brevet er underskrevet av alle biskoper. 


* 


Etter at det var gått 14 dager, søkte etter oppdrag av alle 
kolleger, de tre biskoper Berggrav, Støren og Maroni foretrede 
for den konstituerte statsråd for å understreke henvendelsens 
alvorlige karakter og for å spørre om den kunne ventes be- 
svart. Ved den samtale som da fant sted, kunne biskopene 
ikke finne at de fikk noen oppklaring som avsvekket det som 
de hadde anført. Tre dager senere innløp følgende skrivelse 
til bispekollegiet fra kst. statsråd Skancke, datert 1. februar: 


4 41090965 











H4715 


Til 
Bispekollegiet i Den Norske Kirke. 
ad. skrivelse den 15. f. m. 


I et intervju i oktober f. å. uttalte jeg til Kristelig Presse- 
kontor på dets spørsmål om det nye statsstyres forhold til 
kirken og hvilke planer en hadde på dette område, bl. a. føl- 
gende: «Vi har ingen planer ut over det som er uttrykt i pro- 
grammet: at kristendommens grunnverdier skal vernes. Vi 
håper og tror at kirken og dens menn har tillit til oss når vi 
sier dette. Vi akter ikke å røre ved kirken. Den trenger 
arbeidsro i disse vanskelige tider. ....» 

Denne uttalelse er fremdeles gjeldende. Det har så vidt jeg 
vet intet skjedd i de forløpne måneder som kan berettige til å 
si at staten har grepet inn i kirkens frihet til å forkynne evan- 
geliet i overensstemmelse med Guds ord og kirkens bekjen- 
nelsesskrifter og å være og handle som en menighet. 

Nasjonal Samlings motto er: Orden, rettferd, fred. Det er 
det nuværende statsstyres mening så vidt det er mulig å 
realisere dette motto i hele vårt statsliv. 

At det under den nuværende nybrotts- og gjæringstid hvor 
så lite skal til for å bringe sinnene ut av likevekt kan fore- 
komme ting som ikke burde skje, kan være forståelig, men 
er ikke desto mindre å beklage. Når klare beviser for slike 
foreligger, blir de påtalt også når det gjelder partifolk. Hva 
de i skrivelsen angivelige konkrete tilfeller av overgrep angår, 
vil disse bli oversendt Justisdepartementet henholdsvis Politi- 
departementet til videre behandling. 

Hva det i punkt 2 anførte angår, så kan biskopene være for- 
visset om at selv om nyordningen også i noen grad må omfatte 
vårt rettsvesen, så har statsstyret ikke tapt av sikte å bevare 
rettssikkerhet og orden innen vårt folk. 

Hva angår Politidepartementets forordning av 13. desember 
f. å. vedrørende bl.a. prestenes vidneplikt, bemerkes at preste- 
nes taushetsplikt heller ikke før 13. desember 1940 var abso- 
lutt. Det foreligger som bekjent flere nærmere angitte tilfeller 
hvor taushetsplikten ikke er gjeldende. Denne siste forord- 
ning må ses som en ny reservasjon i taushetsplikten og har 
ikke til hensikt å oppheve denne i sin alminnelighet. 

Kirkens biskoper kan også være forvisset om å møte for- 
ståelse i den nuværende situasjon. Men så må de også på sin 
side møte den nye statsordning og det nuværende statsstyre 
med forståelse. 

Det er ikke bare kirken som nu trenger arbeidsro til å ut- 
føre sitt arbeid. Det trenger også staten. Det må på det inn- 
stendigste advares mot at det fra kirkens side foretas hand- 
linger som øker uroen innen vårt folk. En ubesindig opp- 
treden nu kan komme til å få de alvorligste følger for kirken. 

Nu som før trenger kirken staten for å kunne være en virke- 
lig folkekirke, og staten trenger kirken for å kunne opprett- 
holde orden, rettferd og fred. Stat og kirke hører sammen i 
tjeneste for det dem betrodde folk. Det henstilles til kirkens 
biskoper og gjennom dem til Den norske kirkes prester å 
legge all godvilje til slik at dette samarbeide kan lykkes best 
mulig. 

En skal med det samme få be om at rundskriv fra bisko- 
pene til prester eller menigheter må bli tilstillet departe- 
mentet i 3 eksemplar. 

R. Skancke. 
Sign. 


* 


Denne skriftveksel finner vi at våre menigheter bør fà 
kjennskap til og skal bare om det punkt hvor det i den 
konstituerte statsråds brev er anført en saklig innvending, 
opplyse at spørsmålet om taushetsplikten var fremme ved den 
omtalte personlige konferanse. Biskopene pekte da på at de 
fra alders tid gjeldende selvfølgelige unntagelser fra den 
absolutte taushetsplikt, er en del av den lovlige ordning av 
denne plikt. De gjelder de sjeldne fall da en prest kan være 
forpliktet til å forklare seg om en betroelse for derved enten 
å avverge en grov forbrytelse som noen har i sinne å begå, 
eller for å hindre at noen blir uskyldig straffet. — Det over- 
veldende nye — fremholdt vi — ved forordningen av 13. de- 
sember 1940 er dette, at taushetsplikten skal kunne forlanges 
brutt når politiets øverste administrasjon krever det av hen- 
syn til viktige statsinteresser, og at det endog blir truet med 
fengsling for i tilfelle å tvinge presten til å bryte sitt løfte. 

For gvrig finner biskopene à màtte fremheve det vi anfgrte 
i et skriftlig Promemoria som ble levert statsräden under den 
personlige konferanse 29. januar. Dette lyder slik: 


I den annen trosartikkel bekjenner de kristne Jesus Kristus 
som sin Herre, helt og ubetinget. Denne lydighetsplikt 
står for kirken over alt annet. Det statlige, politiske og ad- 
ministrative apparat vedkommer oss ikke som sådant. Bare 
hvis det skjærer inn i vårt lydighetsforhold til Kristus, blir vi 
uvilkårlig engasjert. Som Luther sier: «Det verdslige regi- 
ment har lover som ikke strekker seg lenger enn til liv og 
gods og det som er utvortes i verden; over sjelene kan og vil 
Gud ikke la noen regjere uten han selv alene.» 

Til Guds ordninger hører rett, sannhet og godhet, slik som 
kirken ser det muliggjort i en rettsstat. Hvordan samfun- 
nets ytre bygning for øvrig arrangeres, blir en sak for seg, 
men når det gjelder de Guds bud som er grunnleggende for 
alt samfunnsliv, da er kirken bundet til å si fra. Det nytter 
ikke her å avvise kirken med at den da blander seg i poli- 
tikk. Luther sier med rene ord: «Kirken menger seg ikke i 
verdslige ting når den formaner øvrigheten til å være lydig 
mot den øverste øvrighet som er Gud.» 

Når samfunnets øvrighet tillater vold og urett og øver press 

på sjelene, da er kirken samvittighetenes vokter. En men- 
neskesjel betyr mer enn den hele verden. 
” Derfor har kirkens biskoper lagt på statsrådens bord en- 
kelte av de kjensgjerninger og offisielle kunngjøringer angå- 
ende den samfunnsmessige styring i den senere tid, som kir- 
ken finner stridende mot Guds lov, og som gir inntrykk av 
at det er revolusjonære tilstander i landet og ikke en tilstand 
av okkupasjon hvorunder lovene skal opprettholdes så langt 
det ikke direkte er uforenlig med okkupasjonsforholdet. 

Kirken er ikke staten. Og staten er ikke kirken. I det 
ytre kan statsmakten søke å øve tvang mot kirken, men kirken 
er et åndelig og suverent samfunn bygget på Guds ord og 
fellesskapet i troen. Kirken har i all sin menneskelige skrøpe- 
lighet Guds kall og fullmakt til å forkynne hans lov og hans 
evangelium for alle folk. Derfor kan kirken aldri tie der hvor 
Guds bud blir satt til side og synden trer fram. Her står kir- 

ken urokkelig og kan i denne sin egenart ikke bindes av noen 
statsmakt. 

Ut fra dette vårt kall formaner vi samfunnets styrere til å 
gjøre slutt på alt som strir mot Guds hellige ordninger, angå- 
ende rett, sannhet, samvittighetsfrihet og godhet, og til å 
bygge ubryteliy på Guds livslov. 

Likeså formaner vi i vår forkynnelse vårt folk til å avstå 
fra vold og urett. Dette gjelder like sterkt oss selv som alle 
parter i en samfunnsstrid. 

Hver den som dyrker hat eller provoserer fram det onde, 
står under Guds dom. Skriften sier: Gjengjeld ikke ondt med 
ondt, men overvinn det onde med det gode. 

Over oss alle står Han som er sjelenes Herre. Det gjærer i 
samvittighetene i våre menigheter nå, og vi kjenner det som 
vår plikt å la statens menn klart få høre kirkens røst. 


= fe 


Eivind Berggrav. J. Støren. J. Maroni. 
Andreas Fleischer. Gabriel Skagestad. Henrik Hille. 


Wollert Krohn-Hansen. 


Dette brev blir sendt til prestene som bes sørge for at det kommer videre 
til menighetsrådene. Det er ønskelig at innholdet på beste måte blir gjort kjent 
for menigheten., 


Etterskrift. 


Det er uoppfordret innløpet skrivelser fra de landsomfat- 
tende kristelige organisasjoner i Norge og fra trossamfunn 
utenfor vår egen kirke med tilslutning til biskopenes henven- 
delse. 

Skrivelsen fra de forskjellige frivillige organisasjoner har 
denne ordlyd: 

«Undertegnede styre vil, bundet av Guds ord, vår kirkes 
bekjennelse og styremedlemmenes personlige samvittighet, gi 
sin hele og fulle tilslutning til vår kirkes biskopers henven- 
delse av 15. januar til den konstituerte statsråd for kirke- 
departementet.» 

Slike brev er hittil innløpet fra: 


Det norsk-lutherske indremisjonsselskap, hovedstyret, Oslo. 
Norsk Søndagskoleforbund, Oslo. 

Det vestlandske indremisjonsforbund, Bergen. 

Det norske misjonsselskaps hovedstyre, Stavanger. 
Norges Finnemisjonsselskap, Trondheim. 

Den norske sjømannsmisjons hovedstyre, Bergen. 
Santalmisjonens hovedstyre, Oslo. 

Norges kristelige ungdomsforbund, Oslo. 

Det norsk-lutherske Kinamisjonsforbund, Oslo. 


Fra Frelsesarmeen er innløpet dette brev: 

«Frelsesarmeen i Norge vil i følge vår tro og våre medlem- 
mers samvittighet gi sin hele og fulle tilslutning til den hen- 
vendelse som Den norske kirkes biskoper i skrivelse av 15. 
januar har rettet til den konstituerte statsråd for kirkedepar- 
tementet.» 


Fra Dissentertinget er kommet en erklæring undertegnet av 
representanter for de der representerte kristne trossamfunn, 
sålydende: 

«Styret for Norges Dissenterting vil, bundet av Guds ord, vår 
kristne tro og styremedlemmenes personlige samvittighet, gi 
sin hele og fulle tilslutning til den henvendelse som Den 
norske kirkes biskoper i skrivelse av 15. januar har rettet til 
den kst. statsråd for kirkedepartementet.» 


— Lignende skrivelse er mottatt fra menigheten Filadelfia, 
Oslo, undertegnet av dens forstandere. 


Grøndahl & Søn, Oslo 2. 41. 

